**Anexa 1**

**Norme privind recoltarea, depozitarea și transportul mostrelor biologice în vederea**

**stabilirii îmbibației de alcool în sânge sau a prezenței în organism a substanțelor psihoactive în cazul persoanelor implicate în evenimente sau împrejurări în legătură cu traficul rutier**

**Art. 1 -**(1) Recoltarea mostrelor biologice de la persoanele implicate în evenimente sau împrejurări în legătură cu traficul rutier, în vederea stabilirii îmbibației de alcool în sângesau a prezenţei în organism a substanţelor psihoactive, se realizează în cadrul instituțiilor medicale prevăzute la art. 88 alin. (1) din Ordonanţa de urgenţă a Guvernului nr. 195/2002, republicată, cu modificările şi completările ulterioare, denumite în continuare instituții medicale autorizate.

(2) Unităţile de asistenţă medicală prevăzute la art. 88 alin. (1) lit. a) din Ordonanţa de urgenţă a Guvernului nr. 195/2002, republicată, cu modificările şi completările ulterioare, autorizate în vederea recoltării mostrelor biologice sunt:

 a) spitale publice care au în structură unitate de primire a urgenţelor, compartiment de primire a urgenţelor sau cameră de gardă;

 b) centre de permanenţă.

(3) Decizia privind posibilitatea recoltării mostrelor biologice în condiţiile art. 88 alin. (11) din Ordonanţa de urgenţă a Guvernului nr. 195/2002, republicată, cu modificările şi completările ulterioare, aparţine medicului, asistentului medical sau persoanei cu pregătire medicală de specialitate din echipajul ambulanţei sau autospecialei aparţinând Serviciului mobil de urgenţă, reanimare şi descarcerare.

 (4) Stabilirea îmbibației de alcool în sângesau a prezenţei în organism a substanţelor psihoactive se realizează în cadrul instituţiilor medico-legale autorizate.

**Art. 2 -**(1) Recoltarea mostrelor biologice se face de către personalul abilitat al instituțiilor medicale autorizate în prezenţa poliţistului rutier, pe baza consimțământului consemnat în procesul-verbal întocmit de polițistul rutier.

(2) Personalul abilitat al instituțiilor medicale autorizate nu efectuează recoltarea sau întrerupe recoltarea atunci când constată că persoana, prin declarațiile sau comportamentul manifestat, refuză prelevarea mostrelor biologice.

(3) Poliţistul rutier completează un proces-verbal de recoltare mostre biologice, al cărui model este prevăzut în anexa nr. 1 la prezentele norme.

(4) Procesul-verbal prevăzut la alin. (3), se întocmește în 3 exemplare, câte unul pentru fiecare parte și se semnează de către polițistul rutier, de către personalul care a efectuat recoltarea, precum şi de către persoana supusă recoltării.

**Art. 3 -**Recoltarea mostrelor biologice de la persoanele implicate în evenimente sau împrejurări în legătură cu traficul rutier, în vederea determinării îmbibației de alcool în sânge sau a prezenţei în organism a substanţelor psihoactive este asimilată urgenţelor medicale şi nu poate fi refuzată de către personalul instituțiilor medicale autorizate, cu excepţia situaţiilor în care prin recoltare se pune în pericol iminent viaţa persoanei.

**Art. 4 -**(1) Mostrele biologice ce pot fi recoltate de la persoanele implicate în evenimente sau împrejurări în legătură cu traficul rutier, în vederea determinării alcoolemiei sau a prezenţei în organism a substanţelor psihoactive, sunt reprezentate prin:

a) sânge, pentru determinarea alcoolemiei;

b) sânge şi urină, pentru determinarea prezenţei în organism a substanţelor psihoactive.

(2) Mostrele biologice menţionate la alin. (1) se recoltează cu truse standard, destinate recoltării, depozitării şi transportului în condiţii de securitate a acestora, denumite în continuare truse standard, ale căror componente obligatorii sunt prevăzute în anexa nr. 2 la prezentele norme.

(3) Instituţia medico-legală autorizată va refuza primirea mostrelor biologice recoltate în orice alte recipiente decât cele aflate în trusa standard, securizată în conformitate cu prevederile art. 15.

**Art. 5 -**(1) Trusele standardse achiziționează de către instituţiile medico-legale, acestea putând fi utilizate în cadrul instituţiilor medico-legale sau puse, la cerere, la dispoziţia organelor de poliţie rutieră sau a instituțiilor medicale autorizate, în vederea recoltării de mostre biologice.

(2) Trusele standard deteriorate sau cele desigilate şi neutilizate vor fi returnate, cu precizarea motivului neutilizării, la instituțiile medico-legale autorizate, care au obligația de a avea o evidenţa a truselor standard într-un registru special.

**Art. 6 -**Recoltarea mostrelor biologice se va face în cel mai scurt timp posibil de la producerea evenimentului rutier sau a împrejurării care impune recoltarea acestora.

**Art. 7 -**(1) Pentru determinarea îmbibației de alcool în sânge se recoltează două mostre de sânge la interval de o oră una faţă de cealaltă, fiecare mostră fiind reprezentată de o cantitate de 10 ml.

(2) Imediat după recoltare mostra de sânge se distribuie în mod egal, în cantităţi de câte 5 ml, în două tuburi speciale de recoltare vidate, care se agită imediat în vederea omogenizării conținutului.

 (3) Mostrele de sânge recoltate se introduc în containerul trusei standard, care ulterior se va securiza.

**Art. 8** - Supravegherea persoanei implicate în evenimente sau împrejurări în legătură cu traficul rutier în intervalul de timp de o oră dintre cele două recoltări de sânge revine poliţistului rutier.

**Art. 9 -**(1) Pentru determinarea prezenţei în organism a substanţelor psihoactive se recoltează:

a) o mostră de sânge în cantitate de 15 ml;

b) o mostră de urină în cantitate de cel puţin 20 ml.

(2) Mostra de sânge recoltată va fi imediat distribuită în mod egal în cantităţi de câte 5 ml în 3 tuburi speciale de recoltare vidate.

(3) Mostra de urină care, de regulă, se recoltează după mostra de sânge, chiar şi după un oarecare interval de timp necesar acumulării urinei, va fi recoltată în flaconul special din trusa standard.

(4) Supravegherea persoanei implicate în evenimente sau împrejurări în legătură cu traficul rutier până la recoltarea mostrei de urină sau, după caz, a celei de sânge revine poliţistului rutier.

(5) Recoltarea mostrei de urină se realizează de către persoana în cauză într-un spaţiu adecvat, sub supravegherea unui polițist rutier de acelaşi sex cu persoana supusă recoltării, cu respectarea demnităţii umane, fără a se permite prezenţa altor persoane sau animale în incinta respectivă și fără a se permite compromiterea în orice mod a mostrei de urină.

 (6) Mostrele biologice recoltate se introduc în containerele trusei standard adecvate, care ulterior va fi securizată.

**Art. 10 -**(1) În cazul în care persoana de la care sunt recoltate mostrele biologice solicită şi recoltarea contraprobelor biologice se vor utiliza concomitent două truse standard, costurile aferente recoltării și analizei contraprobelor biologice fiind suportate de solicitant.

(2) În situaţia prevăzută la alin. (1) se recoltează cantităţi duble de mostre biologice care se repartizează în cele două truse standard, prevederile art. 7 - 9 aplicându-se corespunzător.

(3) Valoare de contraprobă poate avea şi mostra biologică rămasă, în cantitate suficientă pentru efectuarea unei alte analize, după determinarea toxicologică realizată în cadrul instituţiei medico-legale, caz în care solicitantul contraprobelor va suporta exlcusiv contravaloarea prestaţiei medico-legale de analiză a contraprobei.

(4) Analiza contraprobei se poate realiza, la solicitarea persoanei, la un alt institut de medicină legală, cu respectarea prezentelor norme.

**Art. 11 -** Dezinfecția tegumentului în vederea recoltării mostrelor biologice de sânge se realizează cu tamponul de unică folosință, impregnat cu dezinfectant nonalcoolic, existent în trusa standard.

**Art. 12 -**(1) Examinarea medicală a persoanei, în vederea interpretării stării clinice induse de consumul recent de băuturi alcoolice sau substanţe psihoactive, se efectuează în toate cazurile în care se recoltează mostre biologice.

(2) În situaţia prevăzută la alin. (1), medicul care a efectuat examinarea medicală va completa formularul al cărui model este prevăzut în anexa nr. 3 la prezentele norme.

(3) În cazul în care nu poate fi realizată examinarea medicală ori nu pot fi evaluate anumite elemente clinice dintre cele prevăzute în anexa nr. 3 la prezentele norme, medicul consemnează pentru fiecare situaţie în parte motivele în formular*.*

**Art. 13 -**Procesul-verbal de recoltare mostre biologice se aduce la cunoștința persoanei supuse recoltării, sub semnătură. Dacă persoana refuză să semneze, polițistul consemnează despre aceasta în procesul-verbal.

**Art. 14 -**(1) În vederea recoltării mostrelor biologice trusa standard se deschide în prezenţa poliţistului rutier şi a persoanei în cauză.

(2) Mostrele biologice recoltate se introduc în containerele trusei standard imediat după recoltare, în prezenţa poliţistului rutier şi a persoanei în cauză.

(3) După introducerea în trusa standard a containerelor ce conţin mostrele biologice recoltate, a componentelor nefolosite, precum şi a procesului-verbal de recoltare mostre biologice și a formularului de examinare medicală, completate şi semnate, trusa standard va fi securizată în prezenţa poliţistului rutier şi a persoanei în cauză.

**Art. 15 -**(1) Securizarea trusei standard, după introducerea elementelor menţionate la art. 14 alin. (3), se realizează prin aplicarea cumulativă a elementelor de siguranţă existente în trusa standard:

  a) banderola autocolantă, pe containerul în care se introduc recipientele ce conţin mostrele biologice;

  b) sigiliul de unică folosinţă, înseriat, ce împiedică desfacerea cutiei trusei standard.

(2) După securizarea trusei standard, personalul care a efectuat recoltarea va completa rubricile inscripţionate pe capacul cutiei trusei standard.

**Art. 16 -**(1) După securizare, trusa standard va fi preluată de către poliţistul rutier care va asigura transportul către instituția medico-legală autorizată sau, după caz, va fi reţinută la instituţia medico-legală în vederea înaintării către laboratorul de toxicologie unde se va efectua analiza mostrelor biologice.

 (2) Trusa standard va fi menţinută la frigider la o temperatură de 4-8° C până la efectuarea transportului către laboratorul de toxicologie al instituţiei medico-legale.

(3) Transportul trusei standard către laboratorul de toxicologie al instituţiei medico-legale se realizează de către echipaje ale Poliției Române, cu respectarea condițiilor de temperatură prevăzute la alin. (2), dacă durata de transport depășește trei ore.

(4) Trusa standard va fi predată instituției medico-legale autorizate, însoțită de cererea de analiză, al cărei model este prevăzut în anexa nr. 4.

**Art. 17** - (1) Rezultatele obţinute în urma determinărilor de laborator efectuate asupra mostrelor biologice de sânge în vederea stabilirii îmbibației de alcool în sânge sau asupra mostrelor biologice de sânge și urină în vederea stabilirii prezenţei în organism a substanţelor psihoactive se consemnează în buletinul de analiză toxicologică, al cărui model este prevăzut în anexa nr. 5.

(2) Originalul buletinului de analiză prevăzut la alin. (1) poate fi ridicat de la sediul instituției medico-legale care a efectuat analizele sau poate fi comunicat solicitantului prin poștă, în funcție de mențiunile cuprinse în cererea de analiză.

(3) O copie a buletinului prevăzut la alin. (1) se transmite, în cel mai scurt timp de la întocmirea acestuia, prin mijloace de comunicare la distanță, la datele de contact indicate de solicitant.

(4) În situația în care se constată prezența substanţelor psihoactive, după eliberarea buletinului de analiză toxicologică prevăzut la alin. (1), instituţiile medico-legale vor elibera, la finalizarea procedurilor analitice, un buletin de analiză toxicologică care va cuprinde rezultatul analizelor de confirmare, inclusiv concentrațiile substanțelor psihoactive identificate și a metaboliților acestora, dacă este cazul.

(5) Buletinul de analiză toxicologică întocmit după efectuarea determinărilor toxicologice potrivit alin. (4) se comunică solicitantului.

**Art. 18 -**(1) Prestaţia medico-legală reprezentată de determinarea alcoolemiei sau a prezenţei substanţelor psihoactive în organismul unei persoane se realizează contra cost.

(2) Costul prestaţiei medico-legale menţionate la alin. (1), se achită către instituția medico-legală care a efectuat analizele toxicologice, iar prețul trusei standard se achită către instituția medico-legală care a pus-o la dispoziție.

(3) Plata serviciilor medico-legale se efectuează lunar, ulterior comunicării buletinelor de analiză toxicologică, pe baza facturilor lunare în care sunt evidențiate serviciile prestate.

 **Art. 19** – Formularele existente în cadrul truselor standard aflate în dotarea instituțiilor medicale autorizate se utilizează până la epuizare, dar nu mai mult de 60 de zile de la data intrării în vigoare a prezentelor norme, fiind efectuate olograf mențiunile cu informațiile suplimentare prevăzute în anexa nr.1.

**Art. 20 –** Anexele nr. 1 - 5 fac parte integrantă din prezentele norme metodologice.